苏轼
王仲至侍郎见惠稚栝种之礼曹北垣下今百余日
翠栝东南美，近生神岳阴。
惜哉不可致，霜根络云岑。
仙风振高标，香实陨平林。
偶随樗栎生，不为樵牧侵。
忽惊黄茅岭，稍出青玉针。
好事虽力取，王城少知音。
岂无换鹅手，但知觅来禽。
高怀独夫子，一见捐橐金。
得之喜不寐，赠我意殊深。
公堂开后阁，凡木愧华簪。
栽培一寸根，寄子百年心。
常恐樊笼中，摧我鸾鹤襟。
谁知积雨后，寒芒晓森森。
恨我迫归老，不见汝十寻。
苍皮护玉骨，旦暮视古今。
何人风雨夜，卧听饥龙吟。